Tamperelainen Eija, 45, kertoo tarinansa huomenna TV2:lla esitettävässä Tuhkimotarinoita-ohjelmassa.

Isä pahoinpiteli ja manipuloi tytärtään.

Manipulointi ja valehtelu jatkuivat myös Eijan aikuistuttua.

Tuhkimotarinoiden jakso on jo katsottavissa Yle Areenassa.

Eija on halunnut taata omille, nyt jo aikuisille lapsilleen turvallisen ja rakastavan lapsuuden. YLE

Tamperelainen Eija, 45, kasvoi perheessä, jossa narsistinen isä valehteli, piinasi, pahoinpiteli ja mitätöi lastaan. Hän erotti tyttärensä äidistään, kun Eija oli vasta 10 kuukauden ikäinen ja jatkoi tyttärensä tyrannisointia läpi elämänsä. Sillä ei ollut merkitystä, että Eija muutti pois lapsuudenkodistaan, avioitui ja perusti oman perheen.

Eija kertoo tarinansa huomenna esitettävässä Tuhkimotarinoita-ohjelmassa. Jakso on jo katsottavissa Yle Areenassa.

Kun Eijan ensimmäinen liitto ajautui eroon, ja hän löysi rinnalleen nykyisen puolisonsa, isä pakotti tyttärensä valitsemaan: joko hän tai uusi mies. Eija valitsi aviomiehensä, ja isä pani välit poikki. Siltikään hän ei jättänyt Eijaa rauhaan, vaan vannoi tekevänsä tämän elämästä helvetin. Yksi onnistuneista yrityksistä oli valehdella verottajalle, että Eija olisi muka saanut ennakkoperintöä.

- Tuntuu ihan käsittämättömältä, ettei verottaja vaatinut mitään kuittia rahoista. Tein verottajalle vastineen, mutta jouduin silti maksamaan puolet vaaditusta verosta, Eija ihmettelee verottajan käytöstä yhä tänäkin päivänä.

- Ihan kiusantekoa.

Siitä oli kyse myös silloin, kun isän perintöasiat tulivat oikeasti ajankohtaisiksi. Hän oli varautunut kuolemaansa saadakseen vielä viimeisen sanan haudan takaa.

- Hän oli myynyt asuntonsa ja vaihtanut kaikki rahat käteiseksi. Isän viimeinen teko oli, että hän tuhosi 356 000 euroa käteistä. Ne olivat liisterivedessä silputtuna, Eija kertoo.

Lopulta Eija veti kuitenkin pidemmän korren, tavallaan. Hän pesi ja kuivasi rahat ja toimitti ne Suomen Pankkiin. Siellä päätettiin korvata koko summa kuolinpesälle.

Raha ei kuitenkaan ole voinut korvata lapsuutta - ja aikuisuuttakin - julman isän varjossa.

- Olisin vaihtanut rahat koska tahansa normaaliin perhe-elämään.

Tuhkimotarinoita: Julman isän varjosta maanantaina TV2:lla kello 21.00. Jakso on jo katseltavissa Yle Areenassa.